સાંજે જ વાસુએ તે બિલ સહી કરીને સાહેબને મોકલી આપ્યું. બીજે દિવસે સવારે કપૂર એન્ડ સન્સનો માણસ આવીને વાસુને એક કવર આપી ગયો. વાસુના હાથ ધ્રૂજ્યા પરંતુ હિંમત કરીને તે કવર તેણે ખિસ્સામાં મૂકી દીધું. ગણતરીની ક્ષણોમાં જ બે સફારી પહેરેલા સાહેબો વાસુની સામે ધસી આવ્યા. બંનેના હાથમાં તેમનાં આઈકાર્ડ હતા. “મિસ્ટર વાસુ પટેલ, વી. આર. ફ્રોમ એન્ટીકરપ્શન ડિપાર્ટમેન્ટ.” બંનેએ વાસુની જડતી લઈને પૈસાનું કવર પકડી પાડ્યું. કવરમાં નિશાની કરેલી નોટો હતી. વાસુ ગભરાઈ ગયો. અચાનક કેબિનમાંથી સાહેબ બહાર આવ્યા. વાસુએ બૂમ પાડીને કહ્યું, “અમારા સાહેબની પણ તલાશી લો, મેં દસ હજાર લીધા છે તો એમણે વીસ હજાર લીધા હશે.”